Maatskappy aangekla ná chemiese storting tydens oproerGiftige stowwe het in die see beland nadat die aanleg tydens die oproer aan die brand gesteek is. (Foto: Carol Booth/Facebook) Die reuse- chemiese storting wat tydens die sogenaamde Zuma-onluste by ŉ aanleg van United Phosphorus Limited (UPL) in Cornubia in KwaZulu-Natal plaasgevind het, het ŉ ernstige omgewingsramp tot gevolg gehad. Dit blyk nou dat UPL moontlik aanspreeklik gehou sal word. Barbara Creecy, minister van bosbou, visserye en omgewingsake, het Sondag ’n verslag rakende die storting bekendgemaak waarin daar bevind word dat UPL geen omgewingspermitte gehad het om sake in die gebied te doen nie. Dié verslag is opgestel deur ’n veelparty-ondersoekspan wat saamgestel is om die storting te ondersoek en het bevind dat UPL nie oor die nodige omgewingsmagtiging beskik het voordat hy drie maande voor die voorval in Cornubia begin sake dryf het nie. Dié magtiging moes van die KwaZulu-Natalse departement van ekonomiese ontwikkeling, toerisme en omgewingsake verkry geword het. Die maatskappy is intussen strafregtelik aangekla. Luidens die verslag het UPL ook nie ŉ kritieke risiko-assessering of beplanningstoestemming van die Ethekwini- metropolitaanse munisipaliteit ingevolge die Wet op Beroepsgesondheid en Veiligheid (OHSA) en die relevante munisipale verordeninge verkry nie. “Indien UPL hierdie proses gevolg het, sou hy na alle waarskynlikheid as ŉ groot gevaarinstelling gedefinieer gewees het, met inagneming van die aansienlike hoeveelhede en aard van die chemikalieë wat op hierdie spesifieke plek gestoor is,” sê Creecy. Die minister sê ’n onafhanklike span ondersoekers het reeds met ŉ strafregtelike ondersoek begin. Bewyse waaronder monsterneming van onder meer sand, water, vis en plante, sal gedurende die ondersoek ingevorder word om die maatskappy se strafregtelike aanspreeklikheid te bepaal ten opsigte van die skade wat aan die omgewing aangerig is. ‘Omgewingsramp’ “Dit kan ŉ paar jaar neem om van hierdie voorval te herstel,” het Creecy gesê oor die ernstige omgewingsramp wat in Julie afgespeel het. Maroela Media het vroeër berig groot hoeveelhede onkruiddoders, swamdoders en plaagdoders het in Julie vanjaar in die see beland toe oproermakers onder meer die UPL-aanleg in Durban aan die brand gesteek het. Die storting het sedertdien tot die vrekte van duisende visse en ander seediere langs die kus van Umdloti en Umhlanga gelei. Luidens die verslag word ŉ hele ekosisteem, nie net in die omgewing van die UPL nie, maar ook etlike kilometers noord van die monding van die uMhlanga -riviermond, ernstig geraak deur die chemiese storting. Die plaaslike munisipaliteit het intussen strande in die omgewing as voorsorgmaatreël gesluit en die publiek gewaarsku om nie te hengel of van die dooie seelewe op te tel nie. Die strande bly vir eers gesluit, sê Creecy.